«FORKJØRSRETT»: Statsminister Jens Stoltenberg geleidet personlig anda «Veranda» og ungene hennes over veien. Foto: Anders Park Framstad

Her får anda Veranda politieskorte over veien

HJEMME HOS JENS (VG Nett) Morgenrushet i travle Parkveien måtte vike da anda til statsminister Jens Stoltenberg ble en badeand.

Anders Park Framstad

Merete Gamst

Patrik Eian Fjeldstad

Oppdatert 27. mai 2011

Artikkelen er over ni år gammel

Det var i begynnelsen av mai stokkanden slo seg ned på verandaen i statsministerboligen i Inkognitogata i Oslo. Siden da har Stoltenberg og familien på nært hold kunnet følge andemor og etter hvert en flokk andunger, som ble klekket for rundt et døgn siden.

Grytidlig torsdag morgen var klart for et nytt kapittel i forholdet mellom and og topp-politiker: Anda, som etter en Facebook-avstemning fikk navnet «Veranda», tok med seg ungene og flyttet ut.

VGTV: Se den strabasiøse turen her!

Eskortert av statsministerfamilien og en rekke ansatte i statsministerens stab og sikkerhetstjeneste satt andemoren kursen for vannet i Slottsparken.

- Det har vært hyggelig og morsomt å følge henne over lengre tid, og godt å se at det gikk bra til slutt. Jeg har lært masse om ender, sier statsministeren til VG Nett.

VGTV: Vi besøkte den nybakte moren

Datteren Catharina og kona Ingrid Schulerud fulgte også ferden. Sistnevnte fotograferte ivrig.

- Dette har vært en stor begivenhet i familien, sier Stoltenberg.

Fikk politivakt

Ferden fra statsministerboligen til slottsparken viste seg å være full av hindringer og farer. Den verste trusselen innfant seg imidlertid i løpet av natten.

- Det var en katt på terrassen, forteller statslederen.

Da solen grydde, var kun åtte av ni andunger tilbake i blomsterkassen. De resterende andungene måtte så ta seg ned de relativt bratte trappene fra Stoltenbergs terrasse, forsere en kunstig vannfall, unngå et massivt sikkerhetsgjerde og hoppe ned en bratt kant. Og da var de ennå ikke over Parkveien - den aller største hindringen på veien.

Saken fortsetter under bildet ...

IKKE LETT: Det er ikke bare-bare når man har åtte unger å dra på. Sikkerhetsvakten til høyre i bildet brukte natten til å passe på de små. Foto: Anders Park Framstad



Heldigvis for endene er det ikke bare statsministerfamilien som har forbarmet seg over dem. Også sikkerhetspersonalet har tatt i et tak.

- Etter at katten tok den første andungen, fikk de forsterket vakthold, gliser uniformskledde Thomas, som satt vakt ved reiret i løpet av natten.

Og da den lille flokken skulle krysse veien, slo politiets sikkerhetstjeneste til med skikkelig VIP-behandling: To dresskledde skikkelser stilte seg i kjørebanen og sørget for fritt leide.

Saken fortsetter under bildet ...

INGEN PROBLEMER: Den lille andefamilien ble i natt angrepet av en katt. Men torsdagens utflukt ble udelt vellykket. Foto: Anders Park Framstad

Holder fokus

Til slutt kom andefamilien seg velberget over veien, og svømte få minutter senere lykkelig rundt i den grumsete parkdammen. Stoltenberg hastet av gårde for å gjøre seg klar til dagens politiske gjøremål. Statsministeren er ikke bekymret for at andedramaet skal ta fokus vekk fra viktigere saker.

- Jeg mener at det er fullt mulig å glede seg over hyggelige opplevelser, som at en and klekker, sier han.

- Er det grunn til å sette spørsmålstegn ved ressursbruken som har vært anda til del?

- Altså, politiet passer på meg uansett og kunne like gjerne også passe på anda som bodde på terrassen der jeg bor, mener Stoltenberg.

BADEAND: Stokkand-familien kom seg til slutt trygt til Slottsparken. Foto: Anders Park Framstad

Publisert: 26.05.11 kl. 10:25 Oppdatert: 27.05.11 kl. 18:58

Les også